El Mercat Medieval Les Sitges obri les seues portes, del 3 al 5 de juny, sense la presència d’animals com a atracció
2025-07-24

Tot l’entorn de les Sitges de Burjassot, declarat Monument Històric Artístic en 1982, quedarà embruixat, del 3 al 5 de juny, per la màgia del viatge en el temps. Durant tot el cap de setmana i, com cada primavera, Burjassot s’endinsarà en l’Edat Mitjana amb l‘obertura del Mercat Medieval Les Sitges, un dels projectes culturals que, des de fa 16 anys, programa l’Institut Municipal de Cultura i Joventut de Burjassot (IMCJB).

Les portes del Mercat Medieval, que enguany l’IMCJB programa amb Pegasus. Mercados Temáticos, s’obriran, oficialment, el divendres 3 de juny, a les 20 h, amb una multitudinària cercavila protagonitzada per diferents personatges arribats de l’Edat Mitjana i amb la lectura del Pregó, que donarà per oberta aquesta fira d’artesania, restauració i oci, ambientada en el passat. Tant el dissabte 4 com el diumenge 5, el Mercat Medieval estarà obert, d’11 a 14 h i de 18 a 23 h, encara que l’horari de tancament és aproximat i els llocs podran perllongar el seu horari, mentre hi haja ambient i afluència de gent en el Mercat.

Enguany, la disposició del Mercat Medieval Les Sitges, fent honor al seu nom, embolicarà literalment tot l’entorn del conjunt arquitectònic de les Sitges, discorrent pel carrer Jorge Juan, des de la seua confluència pel carrer Navarra, Plaça Sequera, Màrtirs de la Llibertat, Plaça de Sant Roc, carrer de l’Escriptor Hernández Casajuana, Passeig de Concepción Arenal i assentant el seu centre neuràlgic en la Plaça d’Emilio Castelar.

Una de les novetats més destacades per a aquesta edició del Mercat Medieval de Burjassot és que no inclourà en la seua programació, cap atracció protagonitzada per animals. Una iniciativa impulsada des de la Regidoria de Benestar Animal, que dirigeix Olga Camps, i que és coherent amb la declaració de Burjassot, ratificada pel Ple de desembre de 2014, com a ciutat contra el maltractament i l’abandó animal i lliure d’espectacles amb animals. L’absència d’aquestes atraccions es compensarà amb un augment de la resta de propostes d’oci i animació, de llarg a llarg del Mercat Medieval. En paraules d’Olga Camps, “no és en absolut necessari la presència d’animals tractats com una atracció en el Mercat Medieval per a poder gaudir d’una programació temàticament atractiva i àmplia, per a grans i xicotets. Aquesta decisió és solament una de les moltes iniciatives i propostes que estem treballant per a intensificar al màxim el grau de protecció dels animals en el nostre municipi i hem començat amb aquest important gest en la programació d’un projecte cultural tan important com l’és el Mercat Medieval”.

El Mercat Medieval Les Sitges inclourà, com cada any, en la seua programació, les visites a les Sitges, programades des de l’IMCJB. Les visites seran per grups aproximats de 15 a 20 persones, amb un preu únic de 2 euros. L’horari de visites serà, el divendres 3, de 20 a 22 h i, tant el dissabte 4 com el diumenge 5, d’11 a 14 h i de 19 a 22 h. Com és habitual, les visites començaran en la porta d’accés situada en el Passeig de Concepción Arenal, discorrent pel recorregut subterrani de les sitges visitables, fins a arribar a l’Embarronat i al Pati de les Sitges.

Tampoc faltarà, en el Mercat Medieval Les Sitges, la incondicional presència dels artesans i comerciants locals, així com del moviment associatiu de Burjassot, que oferiran tant els seus articles i productes artesanals, com a informació sobre la labor que exerceixen, des del plànol social i cultural en el municipi.

Els nombrosos llocs d’artesania i restauració s’alternaran, durant els tres dies de Mercat, amb una àmplia programació d’oci i animació. Músics, dansarines, còmics, faquirs i malabars discorreran de llarg a llarg del Mercat; els més xicotets gaudiran amb contes encadenats i itinerants i amb éssers màgics que transporten sacs de joguets, a més d’una zona de jocs d’enginy medieval i d’espectacles de titelles. Entre les animacions de gran format, un cavaller lluitarà per capturar un drac de sis metres i, com sempre, hi haurà una gran representació d’oficis típicament medievals i un Soc Àrab on gaudir d’un bon te o d’un saborós cus-cus. El diumenge, després de tres jornades de diversió assentada màgicament en el passat, el Mercat Medieval tancarà les seues portes amb un impressionant espectacle de circ i foc.

Pròximament, tota la programació detallada, amb horaris i ubicació, es podrà consultar en www.burjassot.org i en www.imcjb.net, al mateix temps que els díptics informatius també es podran trobar, en el punt d’informació del Mercat Medieval, durant els tres dies.